Twee vas wat glo pensioengeld steelFoto verskaf deur die SAPD Twee verdagtes van Jouberton- informele nedersetting buite Klerksdorp in Noordwes sal na verwagting Donderdag in die Ganyesa-landdroshof verskyn op aanklag van gewapende roof, poging tot moord en die onwettige besit van vuurwapens en ammunisie. Brig. Sabata Mokgwabone, woordvoerder van die polisie, het gesê veiligheidswagte was Dinsdag besig met pensioenuitbetalings in die gemeenskapsaal by Elias buite Ganyesa toe vier verdagtes skielik ingestorm en vuurwapens op hulle gerig het. “Hulle het almal aangesê om op die grond te lê. Die verdagtes het die veiligheidswagte van hul vuurwapens beroof en met twee geldkaste gevlug. Hulle het in ŉ wit Toyota-dubbelkajuitbakkie met ŉ Noord-Kaapse nommerplaat weggery.” Polisiebeamptes van omliggende polisiestasies, die lugvleuel, plaaslike boere en lede van die gemeenskap het ná die voorval dadelik ŉ soektog van stapel gestuur na die verdagtes. “Inligting is tydens die soektog ontvang dat twee mans uit ŉ huis in Kgokgojane gehardloop het met vermoedelik geldsakke. Die polisie het die inligting opgevolg en twee geldkaste gevind. Die verdagtes, wat skote op die beamptes gevuur het, is uiteindelik in nabygeleë bosse aangekeer.” Beamptes het tydens die inhegtenisneming beslag gelê op R35 000 kontant. ŉ 9 mm-pistool en ŉ geldsak is ook in ŉ gat gevind. “Die soektog duur voort na die ander verdagtes.”